Γιώργος Χατζόγλου (ποδοσφαιριστής)

Ο **Γιώργος Χατζόγλου** (γεννημένος στις 2 Ιουλίου 1963, στη Θεσσαλονίκη) είναι Έλληνας πρώην ποδοσφαιριστής και προπονητής ποδοσφαίρου. Κατά τη διάρκεια της ποδοσφαιρικής του καριέρας αγωνίστηκε κυρίως ως αριστερός μπακ στον Άρη Θεσσαλονίκης.

## Ποδοσφαρική καριέρα
Ο Χατζόγλου ξεκίνησε την καριέρα του αγωνιζόμενος σε ηλικία 14 ετών στην ομάδα της γειτονιάς του, την **Αστραπή Διοικητηρίου Θεσσαλονίκης**, ως κεντρικός επιθετικός. Καθιερώθηκε γρήγορα στη  βασική ενδεκάδα και  υπήρξε πρώτος σκόρερ της ομάδας του και εκ των πρώτων της Γ κατηγορίας της ΕΠΣΜ. 

Το πηγαίο ταλέντο του σύντομα εντοπίστηκε από τους ανθρώπους του Άρη και χάρη σε προσωπικές ενέργειες του Ποζάνη μεταπήδησε τον Ιούλιο 1981 στα τμήματα υποδομής του Άρη. 

Εκεί, αποτέλεσε μέλος μιας «χρυσής» φουρνιάς ταλαντούχων παικτών (Μπιμπισίδης, Χατζηνικολάου, Μπουγιουκλής, Σαμώλης κτλ), οι οποίοι κατέκτησαν το Πανελλήνιο Πρωτάθλημα Ερασιτεχνών της σεζόν 1982/83 και 9 εξ αυτών έγιναν επαγγελματίες και σταδιακά επάνδρωσαν την πρώτη ομάδα του συλλόγου.

Αν και ξεκίνησε να αγωνίζεται ως καθαρόαιμος επιθετικός, στους "κίτρινους" καθιερώθηκε σταδιακά ως αριστερό μπακ. Πραγματοποίησε το ντεμπούτο του στην πρώτη ομάδα του Άρη, στην  πρεμιέρα του πρωταθλήματος 1983/84, στις 4 Σεπτεμβρίου 1983, εναντίον του Παναθηναϊκού στη Λεωφόρο.

Σημείωσε το πρώτο τέρμα της επαγγελματικής του καριέρας στον 4 Απριλίου 1984, στον επαναληπτικό αγώνα Κυπέλλου, Άρης - Ηρακλής 4-1. Το πρώτο του τέρμα στην Α΄Εθνική το σημείωσε στις 16 Ιουνίου 1985 στον αγώνα Παναχαΐκή – Άρη 0-2. Με τους «κίτρινους» είχε συνολικό απολογισμό 45 συμμετοχές  και 4 τέρματα (38 συμμετοχές για το Πρωτάθλημα με 3 τέρματα και 7 συμμετοχές για το Κύπελλο Ελλάδας) με ένα τέρμα. 

Μολονότι την πρώτη του σεζόν (1983-84) έχει μόνο 6 συμμετοχές στην πρώτη ομάδα , την επόμενη χρονιά πήρε φανέλα βασικού παίκτη και κατέγραψε 20 συμμετοχές σημειώνοντας παράλληλα και 2 τέρματα.  Τις επόμενες 2 σεζόν, 1985/86 και 1986/87, αγωνίστηκε ελάχιστα, καταγράφοντας 2 και 7 συμμετοχές αντίστοιχα. 

Έτσι, το Δεκέμβριο του 1987 ζήτησε να αποχωρήσει από τον Άρη για να συνεχίσει, μαζί με τον συμπαίκτη του Ανδρέα Αναγνώστου, στον Διαγόρα Ρόδου, με τη φανέλα του οποίου αγωνίστηκε τόσο στην Α’ (1988-89) όσο και στη Β’ Εθνική (1989-90). 

Το 1990 μεταπήδησε στον Απόλλων Καλαμαριάς και το καλοκαίρι του 1992 μεταγράφηκε στη **Α.Ε. Νιγρίτας**, με τα χρώματα της οποίας αγωνίστηκε για μια διετία στο πρωτάθλημα της Γ’ Εθνικής. 

## Προπονητική καριέρα
Τη σεζόν 1996/97 αγωνίστηκε στους ΗΛΤΕΞ Λύκους με το διπλό ρόλο του παίκτη-προπονητή και πέτυχε την άνοδο στη Β’ Εθνική. Παρέμεινε στο πόστο του προπονητή και την σεζόν 1997/98 με την ομάδα των Λύκων για 16 αγώνες. 

Ο Χατζόγλου είναι θείος του Μιχάλη Παναγίδη, ο οποίος αγωνίζεται σήμερα στην πρώτη ομάδα του Άρη. 

## Παραπομπές


## Πηγές
*Το προφίλ του Γ. Χατζόγλου στο transfermarkt.com

Κατηγορία:Έλληνες ποδοσφαιριστές
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Διαγόρα Ρόδου
Κατηγορία:Ποδοσφαιριστές Απόλλων Καλαμαριάς
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Γ΄ Εθνικής Ελλάδας
Κατηγορία:Έλληνες προπονητές ποδοσφαίρου